KLINGER I MYNT: Stadig flere for­later Den norske kirke. Det betyr klingende mynt i kassene til humanetikere, katolikker og muslimer. Muslimske menigheter kan vente seg 148 millioner i 2017.

RELIGION

To trender innenfor tros -og livssynsfeltet har forsterket seg i 2016: Den norske kirke satte utmeldingsrekord for andre år på rad. Samtidig ble det satt i rekord i antall registrerte medlemmer i tros- og livssynssamfunn utenfor Den norske kirke.

Per 1. desember 2016 hadde 40.000 mennesker meldt seg ut av Kirka. I fjor var det også utmeldingsrekord med 15.486 utmeldte, viser statistikk over utmeldinger og innmeldinger publisert på kirken.no

Totalt er medlemstallet for Den norske kirke nå 3,76 millioner.

Støtte i grunnloven: • Selv om Den norske kirke blir et selvstendig rettssubjekt fra 1. januar 2017, står den fortsatt i en særstilling sammenliknet med andre tros- og livssynssamfunn. Samtidig er det grunnlovfestet at andre tros- og livssynssamfunn skal likebehandles. • Det kommer til uttrykk i grunnlovens § 16: «Den norske kirke, en evangelisk-luthersk kirke, forbliver Norges Folkekirke og understøttes som sådan af Staten. Nærmere Bestemmelser om dens Ordning fastsættes ved Lov. Alle Tros- og Livssynssamfund skal understøttes paa lige Linje.

Støtten tipper tusen

Medlemmer i tros- og livssynssamfunn utenfor Den norske kirke har økt med 11 prosent fra i fjor til i år og er nå 622.042 personer. 56 prosent av disse tilhører kristne menigheter, hvor katolikkene er flest. 24 prosent tilhører ulike muslimske menigheter og 14 prosent tilhører livssynssamfunn.

Disse kan nå se fram til et innbringende nytt år. For trass i medlemsflukten til Kirka, øker rammebevilgningen fra staten med om lag 73 millioner til 1,9 milliarder for 2017. Økningen skyldes at Kirka i 2017 blir et eget rettssubjekt og har fått starthjelp til å skjøtte flere oppgaver som tidligere tilfalt staten.

Siden støtteordningen til tros- og livssynssamfunn utenfor Den norske kirke bygger på et kompensatorisk prinsipp, betyr det at hver registrerte humanetiker, muslim og katolikk skal få like mye som hvert medlem i Kirka.

I 2017 blir den statlige utgiften per troende 505 kroner. De kommunale kirkebudsjettene varierer i størrelse, men til nå har tommelfingerregelen vært at kommunene i snitt gir det samme som staten. Det betyr at overføringene per registrerte tros- og livssynsmedlem trolig vil tippe tusen kroner i 2017.

Av de store trosgruppene utenfor Kirka er det muslimene som har økt mest de siste fem årene. Med 148.000 medlemmer i muslimske trossamfunn, må dagens regjering sørge for 148 millioner kroner i offentlige overføringer til muslimske menigheter.

– Vil dø som NRK-lisensen

Spørsmålet om finansiering av tros- og livssynssamfunn blir et stort tema framover fordi regjeringen i 2017 skal legge fram forslag til en ny tros- og livssynslov. Sosiolog Andreas Hompland satt i det religionspolitiske Stålsett-utvalget i 2013. Han mener dagens ordning er absurd og ikke vil kunne overleve.

– En eller annen gang dør den akkurat som NRK-lisensen. Dagens måte å tenke likestilling mellom ulike trossamfunn skaper så mange paradokser at støtten til den nødvendigvis vil flises opp, sier Hompland til Klassekampen.

aseb@klassekampen.no